Øya og tettstedet Hvasser ligger i Færder kommune i Vestfold med Oslofjorden mot øst. Tettstedet Hvasser i fiolett farge.
**Hvasser** (tidligere **Vasser**) er en øy og et tettsted i kommunen Færder i Vestfold. Øya, Hvasser, er den fjerde største øya i kommunen, og ligger på vestsida av Oslofjorden, øst for Tjøme og Brøtsø 25 km sør for Tønsberg. Arealet er 3,69 km², og folketallet i 2017 var 482.

Historie
--------

Tettstedet og det vesle havneområdet Sandøsund på øya Hvasser fotografert 1915. Færder-øyene i bakgrunnen.
Navnet Hvasser kommer av ordet «hvass», altså skarp, etter noen spisse knauser på øya. Hvasser ble tidligere også kalt *Vasserland*, og *Vasser*. 

Hvasser skal uttales med tonelag 2 (som for eksempel «(å) lande», «bønner»). Men i den senere tid, særlig blant unge mennesker, har det blitt vanlig å uttale med tonelag 1 (som for eksempel «landet» «bønder»). 

I 1910 var det 118 bolighus og 486 innbyggere på Hvasser.

Friluftsliv, sommergjester, kunst og kultur
-------------------------------------------

Hvasser motel har flere utleiehytter. Foto: 2020 
Hvasser har en unik kontakt med skjærgården og havet. Det er flere fine badestrender og turområder, blant annet Lilleskagen nord på øya samt Fynsletta, Jørestrand, Sønstegård og Sydstranda mot sør. Øya er et populært feriested om sommeren og har en mengde private sommerhus og hytter. Det er også flere pensjonater og en leirskole. I Sandøsund er det kystmuseum med blant annet presentasjon av losvirksomheten på stedet. I Sandøsund finner man også Galleri Gudem som hadde åpning i 2001, et visning-/salgssted av samtidskunst, billedkunst og kunsthåndverk.

Øya har hadde egen barneskole og barnehage fram til nylig da de ble lagt ned, og innbyggerne går nå på skole på nærliggende Tjøme. Hvasser kirke er fra 1903.

Næringsvirksomhet
-----------------

På Hvasser er det stedet Sandøsund eller Krukehavn (som det står på kartet) som er sentrum. Der er det butikker, kaféer, galleri, restauranter og fiskerimottak med utsalg av fiskeriprodukter. Her ligger også losstasjonen for Ytre Oslofjord. Det var los Severin Evensen fra Tjøme som hadde det ærefulle oppdrag å lose kong Haakon VII til Oslo da han kom til Norge i 1905. Skulpturen *Brottet* av Hvasser-kunstneren Ståle Kalvik ble avduket i Sandøsund i 2005 til minne om losskøyta *Gaa Paa* som forliste utenfor Hvasser i 1913.

Kjente personer med Hvasser-tilknytning
---------------------------------------

* Fredrik Anonsen Fredhøi (Fred A. Fredhøi) (1890–1979), forfatter og forlagsmann fra Hvasser
* Rolf Kirkvåg (1919–2003) radiopersonlighet, med hytte på Hvasser fra 1956
* Sverre Fehn (1924–2009), profilert arkitekt med hytte på Hvasser
* Gjert Wilhelmsen (1927–2018), skipsreder født på Tjøme, med hytte på Hvassser
* Arne Wilhelmsen (1929–2029), skipsreder født på Tjøme, med hytte på Hvasse
* Arne Nordheim (1931–2010), komponist med hus på Hvasser
* Finn Graff (f. 1938), avistegner med hus på Hvasser
* Vidar Lønn-Arnesen (f. 1940), underholder og NRK-veteran med hytte på Hvasser
* Lars Klevstrand (f. 1949), visesanger med hytte på Hvasser
* Jan Petter Collier (f. 1950), finansmann og aksjemegler med hytte på Hvasse
* Grete Faremo (f. 1955), tidligere justisminister med hytte på Hvasser

* Bryggetorget i Krukehavn ved Sandøsund med butikk, kiosk, restauranter, fiskebåter og turister. Foto: Fordreid panorama juli 2020Bryggetorget i Krukehavn ved Sandøsund med butikk, kiosk, restauranter, fiskebåter og turister. Foto: Fordreid panorama juli 2020
* Den vesle Hvasser kirke ble innviet i 1903 og fikk tårn i 1908. Foto: Fordreid panorama juli 2020Den vesle Hvasser kirke ble innviet i 1903 og fikk tårn i 1908. Foto: Fordreid panorama juli 2020

Eksterne lenker
---------------

* Færder kommunes hjemmeside
* Hvasser - ferieidyll i Ytre Oslofjord
* Om historisk kystkultur i Vestfold
* Galleri NORs fotografier fra Hvasser 1911–1915
* Einar Chr. Erlingsen: «- likesom et kongerike for sig selv – Hvasser 1891–1941» (1992, digital faksimilekopi)

|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |